יצחק שילת

הרב יצחק שֵילת (נולד בכ"ט באייר תש"ו, 30 במאי 1946) הוא ממייסדי ומראשי ישיבת ברכת משה במעלה אדומים, חוקר, מתרגם ועורך של כתבי הרמב"ם וספר הכוזרי.

ביוגרפיה
נולד בירושלים בשנת תש"ו (1946) כיצחק גרינשפן. מצד אימו, רבקה לבית רבינוביץ', הוא אחיינו של פרופסור יעקב יוחנן רבינוביץ' וצאצא רבי חיים מקרסנה. אביו יהודה היה מורה.

למד בבית הספר "מעלה", היה חניך בשבט משואות בצופים הדתיים ופעל כקומונר בסניף בני עקיבא בשכונת בית וגן.לפי דבריו בשיחה עם תלמידים בישיבת "ברכת משה" משנת 1960 החל ללמוד בישיבת מרכז הרב, בישיבת כרם ביבנה ובישיבת הכותל. בהיותו כבן חמש-עשרה, בשנת תשכ"א, פרסם את מאמרו המחקרי הראשון שעסק בנוסח המסורה של אהרן בן אשר. רוב לימודו היה ב"מרכז הרב", שם למד מפי הרבנים צבי יהודה הכהן קוק, עמו אף למד זמן מה בחברותא, והרב דוד כהן, "הרב הנזיר". מבין רבותיו ניתן גם למנות את הרב גדליה נדל, מתלמידי החזון איש ובעל קו מחשבה לא-שגרתי בציבור החרדי. שירת בצה"ל במסגרת הנח"ל. מוסמך האוניברסיטה העברית במדעי הטבע.

בשנת תשל"ז (1977) ייסד יחד עם הרב חיים סבתו את ישיבת ברכת משה במעלה אדומים, וכיהן שם כר"מ. בשנת תשע"ה החלו הוא והרב סבתו לשמש כראשי הישיבה, לצדו של הרב נחום אליעזר רבינוביץ ולבקשתו. הוא מלמד מחשבת ישראל וסוגיות תלמודיות והלכתיות. בהתאם לפסיקת הרמב"ם שאין ליטול שכר עבור לימוד תורה, אותה אימץ כבר בשנות לימודו בישיבת מרכז הרב, שימש הרב שילת בנוסף כספרן של הישיבה.

בשנת תשמ"ח (1988) הוציא לאור מהדורה מדויקת ומוערת של אגרות הרמב"ם, תרגם מחדש וביאר את הקדמות הרמב"ם וכן חלקים מפירוש המשנה לרמב"ם. מהדורה שנייה ומתוקנת יצאה לאור בשנת תשנ"ה.

מפעלו הגדול הוא הוצאת מהדורה מדויקת של חיבורו הגדול של הרמב"ם, "משנה תורה". בנושא הגרסאות של כתבי הרמב"ם הרב שילת חולק במקומות לא מעטים על הכרעותיו של הרב יוסף קאפח, שהקדיש שנים רבות למפעל ההדרה של כתבי הרמב"ם על־פי כתבי היד.

בשנת תש"ע (2010) תרגם מחדש גם את ספר הכוזרי לר' יהודה הלוי. כיתר תרגומיו, גם תרגום זה הוא לעברית של ימי הביניים. על פי דבריו בהקדמה, התקנת התרגום לספר הכוזרי נעשתה לקראת כתיבת חיבור השוואתי בין משנותיהם של הרמב"ם וריה"ל, חיבור שפורסם כעבור כשנה. בתשע"ג (2012) הוחלט להעניק לו את פרס הרב קוק לספרות תורנית בקטגוריות ספרי מחקר על ההדרת איגרות הרמב"ם וההקדמות לפירוש המשנה.

מעבר לעיסוקו במשנת הרמב"ם, מרבה הרב שילת לכתוב וללמד בנושאים הלכתיים ואמוניים שונים. הוא היה העורך הראשון של כתב העת צהר. במסגרת עיסוקו בענייני אמונה הוא מלווה את פרויקט הלימוד היומי באמונה של עמותת "בשביל הנשמה".

פרסם מספר מאמרים פוליטיים ב"נקודה" ובבמות נוספות.

החל משנת תשע"ד (2014) כיהן במשך כמה שנים כראש כולל ערב בישיבת מרכז הרב והעביר שיעורים בסוגיות ברמב"ם.

 פרסים 
בתשע"ב (2012) קיבל את 'פרס היצירה היהודית' מאת 'הקתדרה לתורה ולחכמה' בגבעת שמואל.

בתשע"ט (2019) זכה הרב שילת בפרס של משרד הבריאות על הספר "רפואה, הלכה וכוונות התורה". בהתאם להנהגתו לא לקבל שכר על לימוד תורה, הוא חילק ספרים בשווי הפרס.

בשנת תשפ"א (2021) זכה בפרס כץ, על מפעליו הספרותיים, ובפרט המהדורה המדויקת של ספר משנה תורה לרמב"ם.

 משפחתו 
נשוי ליהודית, חברת פורום תקנה (אותו גם ניהלה), לשעבר סגנית יו"ר תנועת אמונה. מתגורר בירושלים ואב לתשעה ילדים.

בנו משה מנהל את ארגון "תורת חב"ד לבני הישיבות".

ספריו
 זיכרון תרועה – עיונים במסכת ראש השנה
 ראש דברך – עיונים במסכת ברכות
 הררים התלויים – עיונים במסכת שבת
 על הראשונים – ספר ביבליוגרפי על ספרות הראשונים ואנשיה
 על האחרונים – ספר ביבליוגרפי על ספרות האחרונים ואנשיה
 בתורתו של ר' גדליה – סיכומים משיעורי הרב גדליה נדל
 במסילה העולה – סדרה העוסקת בדרשות הכתובים ומקורי ההלכות. עד עתה יצאו כרכים על מסכתות: שבת, סנהדרין, מכות, סוטה, גיטין, ברכות, ראש השנה, קידושין, סוכה, יבמות, כתובות, פסחים, ערכין וכריתות.
 קונטרס באורין דאשא – קובץ הערות על מסכת ברכות, שנכתבו בעת השירות בצה"ל בתקופת מלחמת יום הכיפורים
 בין הכוזרי לרמב"ם : לימוד משווה, ירושלים : הוצאת שילת - מעלה אדומים, תשע"א – השוואה בין דעותיהם בנושאים שונים.
 רפואה, הלכה וכוונות התורה, ירושלים : הוצאת שילת - מעלה אדומים, תשע"ד – עיונים בסוגיות רפואיות דרך ההלכה והצגת שיטת לימוד חדשה במשנה ובגמרא בעקבותיו של הרב גדליה נדל, המכונה "כוונות התורה"הקדמת הספר.
אישות, הלכה וכוונות התורה, ירושלים: הוצאת שילת, מעלה אדומים תשע"ח.
מדינה, הלכה וכוונות התורה, ירושלים: הוצאת שילת, מעלה אדומים תשפ"ג.
בין החסידות לראי"ה, ירושלים: הוצאת שילת - מעלה אדומים, תש"פ – לימוד משווה בין משנת החסידות למשנת הראי"ה קוק.

ההדיר, תרגם וביאר:
 אגרות הרמב"ם
 הקדמות הרמב"ם למשנה
 פירוש הרמב"ם למסכת אבות
 תיקון משנה – פירוש הרמב"ם למסכתות: ברכות, שבת, עבודה זרה והוריות
 מסכת שבת עם פירוש הרמב"ם
 מסכת פסחים עם פירוש הרמב"ם (בצירוף טיוטות שכתב הרמב"ם לפירושו)
 משנה תורה - רמב"ם מדויק – במהדורת הרב שטיינזלץ הנלמדת על ידי אלפי לומדי הרמב"ם היומי בחר הרב שטיינזלץ בנוסח מהדורה זו.
 ספר המצוות לרמב"ם
 ספר הכוזרי לרבי יהודה הלוי, הוצאת שילת, מעלה אדומים תש"ע
 ערפלי טוהר לראי"ה קוק, הוצאת מכון ע"ש הרצי"ה קוק זצ"ל, ירושלים תשמ"ג
 שמונה קבצים לראי"ה קוק, ירושלים תשנ"ט

קישורים חיצוניים

 פרופיל של הרב שילת באתר ישיבת ברכת משה
 ביבליוגרפיה של כתבי הרב שילת (תשכ"א–תשע"ט), באתר ישיבת ברכת משה

 מאמרים של הרב שילת באתר הישיבה


 שיעורים של הרב יצחק שילת באתר מכון מאיר
 שיעורים של הרב יצחק שילת באתר ישיבה

 סקירה על מהדורת משנה תורה בעריכת הרב שילת, מאת הרב דניאל כץ
 מי שמכם?, ריאיון עם הרב שילת על פרשת הרב מרדכי אלון ופורום תקנה, י"א באדר ה'תש"ע, באתר כיפה
 מאמרים וראיונות - הרב יצחק שילת, באתר ערוץ 7
מכתביו
 רמב"ם מדויק והמבוא למהדורה, באתר על התורה
 על החורבן והתקוה, רשימות בתקופת "ההתנתקות" 


הערות שוליים

קטגוריה:בוגרי בית הספר מעלה
קטגוריה:בוגרי הצופים הדתיים
קטגוריה:בוגרי האוניברסיטה העברית בירושלים
קטגוריה:בוגרי ישיבת הכותל
קטגוריה:בוגרי ישיבת מרכז הרב
קטגוריה:תלמידי הרצי"ה קוק
קטגוריה:זוכי פרס הרב קוק
קטגוריה:מעלה אדומים: רבנים
קטגוריה:ספרנים ומידענים ישראלים
קטגוריה:מתרגמים ישראלים
קטגוריה:מתרגמים מערבית לעברית
קטגוריה:רבני הציונות הדתית בישראל
קטגוריה:עורכי כתבי עת ישראלים
קטגוריה:מהדירי ספרות תורנית
קטגוריה:רבני ישיבת ברכת משה
קטגוריה:חיילי חיל הרגלים במלחמת יום הכיפורים
קטגוריה:פרשני הרמב"ם
קטגוריה:ספר המצוות לרמב"ם: פרשנים, מתרגמים ומהדירים
קטגוריה:פרשני התלמוד
קטגוריה:זוכי פרס כץ
קטגוריה:קריית משה: רבנים
קטגוריה:קריית משה: אישים
קטגוריה:ישראלים שנולדו ב-1946